I de seneste år har virksomheder i restaurationsbranchen flere gange fortalt, hvor svært de har ved at finde den arbejdskraft, de har brug for. Det undrer Jobcenter Aalborg, som er i kontakt med en række jobsøgende nordjyder, som matcher de behov, virksomhederne har. Derfor har jobcentret arrangeret en bustur for de jobsøgende, som tirsdag bliver kørt rundt mellem fire forskellige nordjyske virksomheder fra restaurationsbranchen. - Vi gør alt, hvad vi kan for at hjælpe restaurationsbranchen med at få kvalificeret arbejdskraft. Det her er et af initiativerne. Vi prøver at sætte nogle ledige og arbejdsgivere stævne for at se om vi kan lave nogle gode match, siger Janne Holm Nielsen, der er leder for virksomhedsservice ved Jobcenter Aalborg. 16 jobsøgende passagerer Turen går forbi Aalborg Zoo, Comwell Hotel Hvide Hus og Søgaards Bryghus i Aalborg samt Havkatten i Hals. - Jeg håber at få en god stilling Det er en fed mulighed, og der er ingen grund til at sige nej til sådan noget, siger jobsøgende Jonas Bendtsen, som er med på busturen. Der er i alt 16 jobsøgende med på turen rundt til virksomhederne. Det er første gang, at Jobcenter Aalborg forsøger at matche jobsøgende og virksomheder på denne måde. - Vi har screenet nogle ledige, der har gode kvalifikationer. Vi håber, at der er nogle gode samtaler, og at de kan samarbejde fremadrettet og måske skrive kontrakter, siger Janne Holm Nielsen. Glade for besøget For virksomhederne har det umiddelbart været en positiv oplevelse at få besøg af de jobsøgende nordjyder. - De er ikke tvunget herud. De er motiverede og det er dejligt at se, siger Hans Boldt, der er restaurationschef i Aalborg Zoo. Jonas Bendtsen er uddannet teknisk designer med speciale i industriel produktion. Han har tjenererfaring fra tidligere og ser restaurationsbranchen som et springbræt til andre jobs. Han håber, at hans jobmæssige fremtid måske ligger i Aalborg Zoo. - Jeg kunne godt se mig selv i et job i zoo. Jeg håber, at han vil tage mig ind til samtale, siger Jonas Bendtsen.

Referat:
En bus med jobsøgende nordjyder kører tirsdag rundt mellem forskellige virksomheder i restaurationsbranchen. Håbet er, at arbejdsgivere og -tagere bliver matchet.